b'\n_START_ARTICLE_\nRitmin\xc4\x97 gimnastika\n_START_PARAGRAPH_\nRitmin\xc4\x97 gimnastika \xe2\x80\x93 aciklin\xc4\x97 sud\xc4\x97tingos koordinacijos gimnastikos sporto \xc5\xa1aka. Joje da\xc5\xbeniausiai var\xc5\xbeosi tik moterys. Kai kuriose \xc5\xa1alyse, taip pat ir Lietuvoje, sporto \xc5\xa1aka vadinama ir menine gimnastika.\n_START_SECTION_\nIstorija\n_START_PARAGRAPH_\nMenin\xc4\x97 gimnastika formavosi XX a. prad\xc5\xbeioje Rusijos Sankt Peterburgo Marijos teatre. Pirmosios var\xc5\xbeybos \xc4\xafvyko 1941 m. Leningrade. 1948 m. surengtas pirmasis TSRS menin\xc4\x97s gimnastikos \xc4\x8dempionatas. Po Antrojo pasaulinio karo sporto \xc5\xa1aka \xc4\x97m\xc4\x97 plisti Ryt\xc5\xb3 Europos valstyb\xc4\x97se. 1960 m. \xc4\xafvyko pirmosios tarptautin\xc4\x97s var\xc5\xbeybos, o 1962 m. menin\xc4\x99 gimnastik\xc4\x85, kaip savaranki\xc5\xa1k\xc4\x85 sporto \xc5\xa1ak\xc4\x85, pripa\xc5\xbeino Tarptautin\xc4\x97 gimnastikos federacija. 1963 m. surengtas pirmasis pasaulio ritmin\xc4\x97s gimnastikos \xc4\x8dempionatas, 1976 m. Europos \xc4\x8dempionatas. Nuo 1984 m. ritmin\xc4\x97 gimnastika yra olimpin\xc4\x97 sporto \xc5\xa1aka. Menin\xc4\x97 gimnastika taip pat populiari Bulgarijoje, Ukrainoje, Azerbaid\xc5\xbeane, Ispanijoje, Italijoje, Baltarusijoje, Izraelyje, Kanadoje. _NEWLINE_Daugiausia Azijos valstyb\xc4\x97se \xe2\x80\x93 Japonijoje, Piet\xc5\xb3 Kor\xc4\x97joje, Malaizijoje, taip pat JAV, Kanadoje menin\xc4\x99 gimnastik\xc4\x85 kultivuoja ne tik moterys, bet ir vyrai. 2005 m. \xc4\xafvyko pirmasis pasaulio vyr\xc5\xb3 menin\xc4\x97s gimnastikos \xc4\x8dempionatas.\n_START_SECTION_\nSporto \xc5\xa1akos ypatumai\n_START_PARAGRAPH_\nSportinink\xc4\x97s var\xc5\xbeosi kaip individualios dalyv\xc4\x97s arba komandose nuo dviej\xc5\xb3 iki \xc5\xa1e\xc5\xa1i\xc5\xb3 \xc5\xbemoni\xc5\xb3. Standartin\xc4\x97se auk\xc5\xa1\xc4\x8diausio rango var\xc5\xbeybose gimnastai pasirodo \xc5\xa1e\xc5\xa1iose rungtyse: pratimuose su kaspinu, pratimuose su virv\xc4\x97mis, pratimuose kamuoliu, pratimuose su lanku, pratimuose su lazdomis ir laisvuosiuose pratimuose. Pratimai atliekami pagal muzik\xc4\x85, j\xc5\xb3 metu vertinama judesi\xc5\xb3 koordinacija, lankstumas, plasti\xc5\xa1kumas, artisti\xc5\xa1kumas, muzikalumas, pratim\xc5\xb3 dinami\xc5\xa1kumas. Sporto \xc5\xa1akoje svarb\xc5\xabs acikliniai (nepasikartojantys) judesiai, kurie vertinami kaip vienas u\xc5\xbebaigtas aktas. \xc5\xa0ie judesiai nuo kit\xc5\xb3 i\xc5\xa1siskiria atlikimo trumpumu ir did\xc5\xbeiule form\xc5\xb3 \xc4\xafvairove. Ritmin\xc4\x97 gimnastika taip pat turi baleto ir \xc5\xa1okio element\xc5\xb3. Var\xc5\xbeybos organizuojamos ant kvadratinio 13 m ilgio ir plo\xc4\x8dio kilimo. Dalyvi\xc5\xb3 pasirodymai vertinami 30 bal\xc5\xb3 skal\xc4\x97je. Kartais menin\xc4\x97je gimnastikoje fiksuojami dopingo vartojimo atvejai, siekiant suma\xc5\xbeinti dalyvi\xc5\xb3 svor\xc4\xaf.\n_START_SECTION_\nLietuvoje\n_START_PARAGRAPH_\nLietuvoje menin\xc4\x97 gimnastika prad\xc4\x97ta kultivuoti, kai 1948 m. Lietuvos k\xc5\xabno kult\xc5\xabros institutas pareng\xc4\x97 pirm\xc4\x85sias meninin\xc4\x97s gimnastikos specialistes. 1950 m. surengtos pirmosios Lietuvos pirmenyb\xc4\x97s. Nuo 1950 m. Lietuvos menin\xc4\x97s gimnastikos atstov\xc4\x97s dalyvavo ir TSRS \xc4\x8dempionatuose, o nuo 1979 m. ir TSRS taut\xc5\xb3 spartakiadose. Did\xc5\xbeiausi\xc5\xb3 laim\xc4\x97jim\xc5\xb3 pasiek\xc4\x97 Dalia Kutkait\xc4\x97, tris kartus tapusi absoliu\xc4\x8dia TSRS \xc4\x8dempione, o 1982 m. ir Europos \xc4\x8dempione. 2008 m. menin\xc4\x97s gimnastikos grup\xc4\x97s veik\xc4\x97 Vilniuje, Kaune ir Klaip\xc4\x97doje, dirbo apie 20 treneri\xc5\xb3, buvo apie 400 sportininki\xc5\xb3.'